b'\n_START_ARTICLE_\nDelec WIMP\n_START_PARAGRAPH_\nDelec WIMP (ali masivni delec s \xc5\xa1ibko interakcijo, v angle\xc5\xa1\xc4\x8dini Weakly interacting massive particle) je domnevni delec, ki naj bi v vesolju sestavljal temno snov. Delci WIMP naj bi delovali s pomo\xc4\x8djo \xc5\xa1ibke jedrske sile in gravitacije. Delce WIMP je v vesolju izredno te\xc5\xbeko opaziti, ker skoraj ne sodelujejo z drugimi delci, \xc4\x8deprav delujejo tudi te\xc5\xbenostno (ne delujejo pa z elektromagnetno ali mo\xc4\x8dno silo, to pomeni, da ne sodelujejo z obi\xc4\x8dajno snovjo). Zanje je tudi zna\xc4\x8dilno, da povzro\xc4\x8dajo privla\xc4\x8dnost med masami, ki je zna\xc4\x8dilna za obi\xc4\x8dajno snov v vesolju. Znano je, da temna snov deluje samo te\xc5\xbenostno na svoje okolje. Odkritje teh delcev bi re\xc5\xa1ilo veliko problemov, ki jih ima sodobna kozmologija. Predvidevajo, da temna snov sestavlja okoli 85% vse vidne snovi v vesolju _NEWLINE_Delci WIMP imajo izredno veliko maso in se zaradi tega gibljejo po\xc4\x8dasi oziroma jih imamo za hladne delce. Doslej s poskusi \xc5\xa1e niso potrdili obstoja teh delcev. Kandidata za delce WIMP sta fotino in nevtralino, ki ju predvideva supersimetrija. Delci WIMP naj bi bili najla\xc5\xbeji supersimetri\xc4\x8dni delci (Lightest Supersymmetric particle ali LSP)\n_START_SECTION_\nRaziskave\n_START_PARAGRAPH_\nV svetu poteka ve\xc4\x8dje \xc5\xa1tevilo programov, ki imajo za cilj odkritje delcev WIMP (primeri: CDMS, DEAP, EDELWEISS, PICASSO, SIMPLE, DAMA/Nal, DAMA/LIBRA in \xc5\xa1e drugi). V okviru programa PICASSO so leta 2009 poro\xc4\x8dali, da so odkrili znamenja, po katerih bi lahko sklepali na prisotnost delcev WIMP. Prav tako so v programu CoGeNT (Coherent Germanium Neutrino Technology) v letu 2010 poro\xc4\x8dali, da so po 56 dneh poskusov opazili stotine trkov, ki so jih lahko razlo\xc5\xbeili samo s temno snovjo. Poskus je tudi pokazal, da se masa delcev WIMP giblje v obmo\xc4\x8dju od 7 do 11 milijard eV .'